b"\n_START_ARTICLE_\nSense experimentaci\xc3\xb3 animal\n_START_PARAGRAPH_\nEn el moviment d'alliberament animal, la \xc2\xa0no-experimentaci\xc3\xb3 animal designa els productes o activitats que no danyen ni maten animals. Es considera no provat amb animals tot aquell producte que no est\xc3\xa0 testat en animals, ja que les proves s\xc3\xb3n, generalment, doloroses i causen sofriment a milions d'animals cada any._NEWLINE_\xe2\x80\x9cTots els productes, totes les accions i totes les decisions del dia a dia poden ser una oportunitat per a causar menys dolor\xe2\x80\x9d_NEWLINE_\xe2\x80\x94Zoe Weil, de la revista The Animals\xe2\x80\x99 Agenda (Els interessos dels animals)\n_START_SECTION_\nHist\xc3\xb2ria\n_START_PARAGRAPH_\nMuriel Dowding, qui va utilitzar per primera vegada el terme no provat amb animals, va conv\xc3\xa8ncer els fabricants de p\xc3\xa8l fals perqu\xc3\xa8 utilitzaren la marca Beauty Without Cruelty (\xe2\x80\x98Bellesa sense crueltat\xe2\x80\x99) i va aconseguir crear la fundaci\xc3\xb3 Beauty Without Cruelty el 1959. El terme es va popularitzar durant la d\xc3\xa8cada dels setanta als Estats Units gr\xc3\xa0cies a Marcia Pearson, fundadora del grup Fashion With Compassion (\xe2\x80\x98Moda amb compassi\xc3\xb3\xe2\x80\x99).\n_START_SECTION_\nCampanyes\n_START_PARAGRAPH_\nEl 1957 Charles Hume i William Russell van introduir per primera vegada el concepte de les tres R en el seu llibre Principles of Humane Experimental Technique (Principis de la t\xc3\xa8cnica experimental humana). Aquestes t\xc3\xa8cniques, que tenen com a objectiu disminuir la pres\xc3\xa8ncia d\xe2\x80\x99animals en els experiments i tamb\xc3\xa9 eliminar el seu sofriment, inclouen: el reempla\xc3\xa7ament (supressi\xc3\xb3 de les t\xc3\xa8cniques d\xe2\x80\x99experimentaci\xc3\xb3 animal), la reducci\xc3\xb3 (minva de la pres\xc3\xa8ncia d\xe2\x80\x99animals en l\xe2\x80\x99experimentaci\xc3\xb3 \xc2\xa0mitjan\xc3\xa7ant l\xe2\x80\x99an\xc3\xa0lisi estad\xc3\xadstica) i el refinament (elaboraci\xc3\xb3 d\xe2\x80\x99experiments menys dolorosos)._NEWLINE_El 1991 el Centre Europeu per a la Validaci\xc3\xb3 de M\xc3\xa8todes Alternatius (CEVMA) es va formar \xe2\x80\x9c[...] per promoure l\xe2\x80\x99acceptaci\xc3\xb3 cient\xc3\xadfica i legislativa de m\xc3\xa8todes alternatius, els quals s\xc3\xb3n importants per a les bioci\xc3\xa8ncies i redueixen, refinen i reemplacen la pres\xc3\xa8ncia d\xe2\x80\x99animals de laboratori\xe2\x80\x9d. Una vegada que el Comit\xc3\xa8 Assessor Cient\xc3\xadfic del CEVMA aprova un experiment, aquest s\xe2\x80\x99ha de dur a terme seguint la regulaci\xc3\xb3 de la Llei de Protecci\xc3\xb3 Animal, la qual prohibeix experimentar \xc2\xa0amb animals quan hi existeixen m\xc3\xa8todes alternatius._NEWLINE_El 2012, la British Union for the Abolition of Vivisection (BUAV) \xe2\x80\x94Uni\xc3\xb3 Brit\xc3\xa0nica per a l\xe2\x80\x99Abolici\xc3\xb3 de la Vivisecci\xc3\xb3\xe2\x80\x94, la New England Anti-Vivisection Society (NEAVS) \xe2\x80\x94Societat Antivivisecci\xc3\xb3 de Nova Anglaterra\xe2\x80\x94 i la European Coalition to End Animal Experiments (ECEAE) \xe2\x80\x94Coalici\xc3\xb3 Europea per a l\xe2\x80\x99Abolici\xc3\xb3 dels Experiments amb Animals\xe2\x80\x94 uniren forces per crear una organitzaci\xc3\xb3 internacional que lluitara contra l\xe2\x80\x99experimentaci\xc3\xb3 amb animals. Fou l\xe2\x80\x99humorista, m\xc3\xbasic i actor brit\xc3\xa0nic Ricky Gervais, defensor de la BUAV, qui anunci\xc3\xa0 la iniciativa. Aquesta campanya \xc3\xa9s considerada, hui en dia, un factor determinant en la decisi\xc3\xb3 europea de prohibir l\xe2\x80\x99experimentaci\xc3\xb3 \xc2\xa0amb animals per als productes de bellesa. Tot i que les empreses encara poden dur a terme experiments amb animals en pa\xc3\xafsos no europeus (com la Xina, on es requereix que tots els productes cosm\xc3\xa8tics importats hagen \xc2\xa0estat testats en animals), el certificat del Leaping Bunny (programa abanderat per huit associacions que lluiten per la protecci\xc3\xb3 dels animals) sols es d\xc3\xb3na a aquelles empreses que tenen tota la seua gamma de productes completament lliures d\xe2\x80\x99experimentaci\xc3\xb3 animal i no certifica cap producte que haja sigut provat \xc2\xa0amb animals en qualsevol part del m\xc3\xb3n.\xc2\xa0\n_START_SECTION_\nExperiments\n_START_PARAGRAPH_\nAlguns animals com conills, rates, ratolins i conillets d\xe2\x80\x99\xc3\x8dndies es veuen for\xc3\xa7ats a menjar o inhalar subst\xc3\xa0ncies. Di\xc3\xa0riament, al llarg de 28 dies com a m\xc3\xadnim i de 90 dies com a m\xc3\xa0xim, \xc2\xa0s\xe2\x80\x99afaita aquests animals \xc2\xa0i despr\xc3\xa9s se\xe2\x80\x99ls refrega a la pell, als ulls o a les orelles ingredients de productes cosm\xc3\xa8tics, per veure si pateixen alguna reacci\xc3\xb3 al\xc2\xb7l\xc3\xa8rgica. Despr\xc3\xa9s els maten i els obren per veure l\xe2\x80\x99efecte que han tingut els ingredients sobre els seus \xc2\xa0\xc3\xb2rgans interns. Aquests experiments tamb\xc3\xa9 es realitzen amb femelles embarassades a les quals maten, juntament amb els fetus, despr\xc3\xa9s de molt de sofriment. Pel que fa als experiments relacionats amb agents cancer\xc3\xadgens, els quals s\xc3\xb3n de major durada, alimenten les rates amb ingredients dels cosm\xc3\xa8tics al llarg de 2 anys. Els fan un seguiment per a veure si pateixen c\xc3\xa0ncer, i tot seguit, les maten._NEWLINE_\xc2\xa0\xc2\xa0\xc2\xa0 \xe2\x80\x9cSovint, tanquen una cria de conill a una caixa perqu\xc3\xa8 no es puga moure\xe2\x80\xa6 De vegades li mantenen els ulls oberts amb unes pinces. No se li sol administrar anest\xc3\xa8sia. Un membre de l\xe2\x80\x99equip d\xe2\x80\x99investigaci\xc3\xb3 aplica una subst\xc3\xa0ncia concentrada a la capa exterior de l\xe2\x80\x99ull i observa que no apareguen efectes com la ceguera, el sagnat, l\xe2\x80\x99hemorr\xc3\xa0gia o les \xc3\xbalceres. Per regla general, a la fi del proc\xc3\xa9s maten els conills.\xe2\x80\x9d_NEWLINE_\xe2\x80\x94Megan Erin Gallagher, article d\xe2\x80\x99una estudiant\n_START_SECTION_\nAlternatives\n_START_PARAGRAPH_\nAmb el progr\xc3\xa9s de la tecnologia, uns m\xc3\xa8todes m\xc3\xa9s precisos, barats i r\xc3\xa0pids estan suplint l\xe2\x80\x99antiquada investigaci\xc3\xb3 animal. Els cr\xc3\xadtics indiquen que les alternatives humanes poden resultar cares i lentes a l\xe2\x80\x99hora de posar-les en funcionament i, aix\xc3\xad mateix, nom\xc3\xa9s permeten analitzar un compost cada vegada. Les alternatives han mostrat resultats positius. Per exemple, l\xe2\x80\x99epidermis humana reconstru\xc3\xafda, \xc2\xa0la qual utilitza la pell humana donada per la cirurgia est\xc3\xa8tica per tal de reempla\xc3\xa7ar la prova dermatol\xc3\xb2gica de Draize a la qual s\xc3\xb3n sotmesos els conills, \xc3\xa9s de major rellev\xc3\xa0ncia en les reaccions humanes. Altres m\xc3\xa8todes substitueixen la prova d\xe2\x80\x99irritaci\xc3\xb3 ocular aguda de Draize mitjan\xc3\xa7ant l\xe2\x80\x99\xc3\xbas del teixit hum\xc3\xa0 in vitro (tub d\xe2\x80\x99assaig). Els sistemes informatitzats permeten l\xe2\x80\x99a\xc3\xafllament d\xe2\x80\x99un teixit o \xc3\xb2rgan exclusiu per portar a terme investigacions en un entorn extremadament controlat. Aquests experiments no sols salven la vida d\xe2\x80\x99incomptables animals, sin\xc3\xb3 que s\xc3\xb3n m\xc3\xa9s precisos i exactes a l\xe2\x80\x99hora de protegir les persones de les subst\xc3\xa0ncies t\xc3\xb2xiques. Una altra opci\xc3\xb3 sense experimentaci\xc3\xb3 animal consisteix en l\xe2\x80\x99\xc3\xbas d\xe2\x80\x99ingredients que ja han estat establerts com a segurs, com els 20.000 ingredients que podem trobar en la base de dades de la Uni\xc3\xb3 Europea.\n_START_SECTION_\nProductes\n_START_PARAGRAPH_\nHui en dia, les companyies ofereixen un gran nombre de productes sense experimentaci\xc3\xb3 animal, com per exemple: cosm\xc3\xa8tics, productes de bellesa, productes de neteja, roba, cal\xc3\xa7at, \xc2\xa0preservatius (que de vegades s\xe2\x80\x99elaboren amb case\xc3\xafna) i ciris (que normalment contenen parafina o cera d\xe2\x80\x99abelles). Algunes organitzacions com la PETA (Persones per l'\xc3\x88tica en el Tracte dels Animals), Choose Cruelty Free (\xe2\x80\x98Escull no provat amb animals\xe2\x80\x99), Coalition for Consumer Information on Cosmetics (\xe2\x80\x98Coalici\xc3\xb3 per a informar els consumidors sobre cosm\xc3\xa8tics\xe2\x80\x99), British Union for the Abolition of Vivisection (Associaci\xc3\xb3 Brit\xc3\xa0nica per a l\xe2\x80\x99Abolici\xc3\xb3 de la Vivisecci\xc3\xb3) i l\xe2\x80\x99organitzaci\xc3\xb3 derivada Cruelty Free International (Associaci\xc3\xb3 Internacional per a la No-experimentaci\xc3\xb3 Animal) han publicat llistes de productes sense experimentaci\xc3\xb3 animal i de productes amb experimentaci\xc3\xb3 animal per fer-los boicot. Des dels noranta, el Leaping Bunny ha sigut l\xe2\x80\x99\xc3\xbanic sistema internacional amb un programa que certifica la no-experimentaci\xc3\xb3 animal._NEWLINE_\xe2\x80\x9cAmb aquestes brotxes sint\xc3\xa8tiques ja no s\xe2\x80\x99ha d\xe2\x80\x99elegir entre ser socialment conscient o sacrificar la qualitat o el resultat\xe2\x80\x9d_NEWLINE_\xe2\x80\x94Wende Zomnir, directora creativa d\xe2\x80\x99Urban Decay.\n_START_SECTION_\nEsdeveniments\n_START_PARAGRAPH_\nAl Regne Unit cada any se celebra la Setmana Nacional dels Productes sense Experimentaci\xc3\xb3 Animal, organitzada pel grup de protecci\xc3\xb3 animal BUAV. El 2006, aquest esdeveniment va tindre lloc del 17 al 23 de juliol. Altres esdeveniments similars s\xc3\xb3n: La Setmana Nacional pel Vegetarianisme, La setmana pel Veganisme del Regne Unit i el Dia Mundial del Veganisme, que se celebra l\xe2\x80\x991 de novembre.\n_START_SECTION_\nCr\xc3\xadtiques\n_START_PARAGRAPH_\nEncara que alguns fabricants han comen\xc3\xa7at a etiquetar els productes com \xe2\x80\x9cno experimentat en animals\xe2\x80\x9d, \xe2\x80\x9cno portem a terme experiments amb animals\xe2\x80\x9d, \xe2\x80\x9cmai provats \xc2\xa0amb animals\xe2\x80\x9d, \xe2\x80\x9cen contra de l\xe2\x80\x99experimentaci\xc3\xb3 amb animals\xe2\x80\x9d o \xe2\x80\x9csense experimentaci\xc3\xb3 animal\xe2\x80\x9d, aquestes etiquetes s\xc3\xb3n dubtoses i potencialment enganyoses, ja que no hi ha cap definici\xc3\xb3 legal clara pel que fa al seu significat."